护珠塔

护珠塔，貤叫护珠宝光塔、松江斜塔，来勒上海市松江区天马山中峰峰顶，是一座八角七级个楼阁式塔。箇座塔北宋元丰二年（1079年）造个，清乾隆五十三年（1788年）个辰光失火只挺砖制个塔体，现存高度只有18.81米。後些来因为地层个塔砖畀人掘脱而笡过去，倾斜角度超过比萨斜塔。1983年，护珠塔成为上海市文物保护单位，1984年到1987年得以修复。

历史

护珠塔北宋元丰二年（1079年）造个，南宋绍兴二十七年（1157年）个辰光塔里向摆了隻宋高宗赐个舍利，故咾貤叫“护珠宝光塔”。淳佑五年（1245年）修缮过。清乾隆五十三年（1788年），附近个圆智教寺来勒祭祀个辰光放烟花拿伊点起来哉，塔丄所有木头构件侪烧没哉，只挺砖头砌个塔身。失火以後，有人拿底楼个塔砖掘脱，慢慢交形成一隻直径2米个大洞，塔基三分一个基石也畀人拆脱，导致塔开始笡过去，故咾貤叫“松江斜塔”。

中华人民共和国成立以後，护珠塔是松江县文物保护单位。1982年，松江县文物保护工作者发现护珠塔出现明显个裂缝，塔个倾斜程度也有加大个趋势，故咾上报搭设置危险告示。同年6月份，经上海市民用建筑设计院勘察队测定，塔个倾斜角度达到向南6°52′，中心位移2.27米，倾斜程度已经超过比萨斜塔哉。1983年，护珠塔为上海市文物保护单位。1984年，箇座塔开始维修，先用竹头拿塔撑起来，再用钢条拿每层原塔檐处箍牢，阿末再拿塔身搭仔塔基用钢筋整体串联，还拿风化个塔砖调脱。箇趟修缮并呒没扶正塔身。1987年12月7号，施工竣工，整隻工程花脱30万人民币，完工以後个护珠塔好抵御6级以下地震搭仔10级以下大风。2015年，专家再次检查护珠塔，发现塔个倾斜角度又增加到7.10°哉。

注释

参考

Category:松江区建筑物